S-1654/2006

Mál þetta, sem dómtekið var 20. nóvember 2006, er höfðað með fjórum ákærum, útgefnum af lögreglustjóranum í Reykjavík á hendur ákærða, H-kk-þgf S-kk-þgf S-kk-þgf, Skúlagötu 80, Reykjavík.

Í fyrsta lagi með ákæru 2. ágúst 2005 fyrir þjófnað, með því að hafa laugardaginn 26. febrúar 2005 í versluninni Hagkaup, Kringlunni 4-12, Reykjavík, stolið matvörum samtals að verðmæti 1.113 kr.

Í öðru lagi með ákæru 30. nóvember 2005 fyrir þjófnað, með því að hafa laugardaginn 22. október 2005 í versluninni 10-11, Austurstræti 17, Reykjavík, stolið gosflösku og 5 glösum af kökudropum, samtals að verðmæti 620 kr.

Í þriðja lagi með ákæru 3. október 2006 fyrir eftirgreind þjófnaðarbrot framin í Reykjavík á árinu 2006:

1. Þriðjudaginn 13. júní í versluninni Nóatún, Nóatúni 17, stolið 5 flöskum af kardimommudropum, samtals að verðmæti 365 kr.

2. Þriðjudaginn 12. september í sömu verslun stolið 12 flöskum af kardimommudropum, samtals að verðmæti 1.520 kr.

Í fjórða lagi með ákæru 10. nóvember 2006, í sakamáli nr. 1981/2006 sem sameinað var þessu máli, fyrir eftirgreind þjófnaðarbrot framin í Reykjavík á árinu 2006:

1. Þriðjudaginn 17. október í versluninni Melabúðinni, Hagamel 39, stolið glasi með hákarlalýsisperlum að verðmæti 1.159 kr.

2. Laugardaginn 21. október í versluninni 11-11, Laugavegi 116, stolið 8 dropaglösum, brauðskinku, vítamínglasi, gosdrykkjum og matarlit samtals að verðmæti 2.106 kr.

Í öllum tilvikum telst þetta varða við 244. gr. almennra hegningarlaga nr. 19/1940 og þess krafist að ákærði verði dæmdur til refsingar.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákærum.

Samkvæmt sakavottorði ákærða hefur hann tvívegis verið dæmdur til greiðslu sektar vegna þjófnaðar, á árunum 1999 og 2001. Árið 2001 gekkst hann undir viðurlagaákvörðun vegna þjófnaðar. Með dómi 13. september 2005 var hann dæmdur í 1 mánaða fangelsi, skilorðsbundið í 2 ár, fyrir þjófnað. Með dómi 9. ágúst 2006 var fyrrnefndur dómur dæmdur upp og ákærða gerð refsing í einu lagi, 60 daga fangelsi, skilorðsbundið í 3 ár, fyrir þjófnað. Brot ákærða sem hann er nú sakfelldur fyrir samkvæmt ákærum 2. ágúst 2005, 30. nóvember 2005 og 1. tölulið ákæru 3. október 2006 eru framin fyrir uppkvaðningu síðastnefnda dómsins. Með þjófnaðarbroti samkvæmt 2. tölulið ákæru 3. október 2006 og ákæru 10. nóvember 2006 hefur ákærði rofið skilorðsdóminn og ber með vísan til 60. gr. almennra hegningarlaga nr. 19/1940 að taka hann upp og ákveða refsingu ákærða í einu lagi. Við ákvörðun refsingar verður litið til 78. og 77. gr. almennra hegningarlaga, auk 71. gr. og 255. gr. sömu laga. Ákærði hefur játað brot sín hreinskilnislega og er það virt honum til refsilækkunar. Brot hans eru í öllum tilvikum smávægileg. Þykir refsing hans hæfilega ákveðin fangelsi í þrjá mánuði. Með hliðsjón af sakaferli ákærða þykir ekki fært að skilorðsbinda refsingu.

Af hálfu ákæruvaldsins flutti málið E-kk-nf L-kk-nf, fulltrúi lögreglustjórans í Reykjavík.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð :

Ákærði, H-kk-nf S-kk-nf S-kk-nf, sæti fangelsi í þrjá mánuði.

S-kvk-nf B-kvk-nf